梅亭
作者：錢厚
朝代：宋

paragraphs: 東風吹雨雨吹花，洗却陰沉放月華。
俗眼總嫌梅太白，嫦娥勾引莫雲遮。
雲濃更欲催詩句，風急花飛留不住。
使君喚客早評章，趁渠未點蒼苔路。
夜闌留月遲春酌，生怕樓頭吹畫角。
更推銀蠟上寒梢，冷艷燒春春未覺。
燭光炯炯花冥冥，花前醉倒喚不醒。
南枝自與北枝語，今夜詩工眼倍清。